รัฐบาลไทย-ข่าวทำเนียบรัฐบาล-รอง นรม. พลเอก ฉัตรชัยฯ เป็นประธานการประชุมคณะอนุกรรมการขับเคลื่อนโครงการขนาดใหญ่และโครงการสำคัญ ครั้งที่ 1/2561
วันพุธที่ 18 กรกฎาคม 2561
รอง นรม. พลเอก ฉัตรชัยฯ เป็นประธานการประชุมคณะอนุกรรมการขับเคลื่อนโครงการขนาดใหญ่และโครงการสําคัญ ครั้งที่ 1/2561
ผลการประชุมคณะอนุกรรมการขับเคลื่อนโครงการขนาดใหญ่และโครงการสําคัญ ครั้งที่ 1/2561
วันนี้ ( 18 กรกฎาคม 2561) เวลา 13.30 น. ณ ห้องประชุม 301 ตึกบัญชาการ1 ทําเนียบรัฐบาล พลเอกฉัตรชัย สาริกัลยะ รองนายกรัฐมนตรี เป็นประธานการประชุมคณะอนุกรรมการขับเคลื่อนโครงการขนาดใหญ่และโครงการสําคัญ ครั้งที่ 1/2561 ซึ่งผลการประชุมสรุปสาระสําคัญดังนี้
ที่ประชุมเห็นชอบแนวทางเร่งรัดโครงการขนาดใหญ่และโครงการสําคัญ ตามมติ กนช. ที่ต้องการให้มีการขับเคลื่อนโครงการสําคัญให้สําเร็จ จนถึงขั้นตอนการก่อสร้าง ตามที่สํานักงานทรัพยากรน้ําแห่งชาติ (สทนช.) ได้ร่วมกับหน่วยงานที่เกี่ยวข้อง กําหนดพื้นที่การแก้ไขอุทกภัยและภัยแล้งอย่างเป็นระบบ (Area Based) ว่า มีจํานวน 66 พื้นที่ รวม 29.70 ล้านไร่ โดยมีโครงการขนาดใหญ่และโครงการสําคัญที่สามารถแก้ปัญหาในพื้นที่ ซึ่งเป็นไปตามแผนยุทธศาสตร์การบริหารจัดการทรัพยากรน้ํา 20 ปี (ปี 2561 - 2580) รวมทั้งสิ้นกว่า 300 โครงการ ทั้งนี้ ในช่วงปี 2562 - 2565 มีโครงการขนาดใหญ่และโครงการสําคัญจํานวน 31 โครงการ แบ่งเป็นภาคเหนือ 4 โครงการ ภาคกลาง 13 โครงการ ภาคอีสาน 10 โครงการ ภาคตะวันออก 2 โครงการ และภาคใต้ จํานวน 2 โครงการ
สําหรับโครงการที่รัฐบาลจะเริ่มขับเคลื่อนให้เกิดขึ้นเป็นรูปธรรมได้ในปี 2562 มีจํานวน 9 โครงการ เมื่อโครงการแล้วเสร็จสามารถเพิ่มปริมาณน้ําได้ 379 ล้าน ลบ.ม. พื้นที่รับประโยชน์ 840,201 ไร่ ได้แก่ 1) โครงการบรรเทาอุทกภัยเมืองนครศรีธรรมราช อันเนื่องมาจากพระราชดําริ จังหวัดนครศรีธรรมราช 2) โครงการพัฒนาลุ่มน้ําห้วยหลวงตอนล่าง จังหวัดหนองคาย   3) โครงการประตูระบายน้ําศรีสองรัก อันเนื่องมาจากพระราชดําริ จังหวัดเลย 4) โครงการประตูระบายน้ําน้ําพุง-น้ําก่ํา จังหวัดสกลนคร 5) โครงการประตูระบายน้ําบ้านก่อ จังหวัดสกลนคร 6)โครงการอ่างเก็บน้ําลําน้ําชี อันเนื่องมาจากพระราชดําริ จังหวัดชัยภูมิ 7) โครงการบรรเทาอุทกภัยเมืองชัยภูมิ (ระยะที่ 1) จังหวัดชัยภูมิ 8) โครงการอ่างเก็บน้ําลําสะพุงตอนล่าง อันเนื่องมาจากพระราชดําริ จังหวัดชัยภูมิ และ 9) โครงการคลองระบายน้ํา บางบาล-บางไทร จังหวัดพระนครศรีอยุธยา
ทั้งนี้ การขับเคลื่อนโครงการขนาดใหญ่และโครงการสําคัญครั้งนี้ สอดคล้องกับแผนยุทธศาสตร์น้ําที่ได้กําหนดเป้าหมายเป็น 3 ระยะ คือ ระยะเร่งด่วนปี 2558 – 2559 โดยพัฒนาโครงการขนาดเล็กที่ทําได้ทันที เช่น แก้มลิง สระน้ําในไร่นา การเพิ่มความจุอ่างเก็บน้ําเดิม พร้อมศึกษาเตรียมความพร้อมโครงการขนาดใหญ่ โครงการสําคัญที่มีผลกระทบ ระยะสั้นปี 2560 – 2561 เริ่มพัฒนาโครงการขนาดกลาง และทําแผนแม่บทพัฒนาลุ่มน้ําทั้งระบบ เช่น แผนบรรเทาอุทกภัยเจ้าพระยา การศึกษาพื้นที่ Area Based การก่อสร้างอ่างฯ 4 แห่ง ใน จังหวัดจันทบุรี เพื่อรองรับการเติบโตของภาคตะวันออก อ่างเก็บน้ําป่าละอู อันเนื่องมาจากพระราชดําริ จังหวัดประจวบคีรีขันธ์ อ่างเก็บน้ําน้ําปี้ อันเนื่องมาจากพระราชดําริ จังหวัดพะเยา และระยะกลางปี 2562 – 2565 เพื่อพัฒนาโครงการขนาดใหญ่ โครงการสําคัญ โดยเร่งทําความเข้าใจกับชุมชน ควบคู่กับการสํารวจออกแบบโครงการอย่างรอบคอบ เช่น คลองระบายน้ําหลากบางไทร - บางบาล
อย่างไรก็ตาม วันที่ 25 กรกฎาคม นี้ รองนายกรัฐมนตรีจะเตรียมลงพื้นที่ติดตามโครงการที่เริ่มก่อสร้างไปแล้วบางส่วน ควบคู่กับการติดตามโครงการคลองระบายน้ําหลากบางบาล-บางไทรเป็นแห่งแรก เพื่อรับฟังปัญหาอุปสรรคและหาแนวทางแก้ไขร่วมกันอย่างต่อเนื่องทุกเดือนตามความเหมาะสมต่อไป
พร้อมกันนี้ ที่ประชุมรับทราบตามที่นายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติ ชี้แจงถึงความคืบหน้าในการติดตามสถานการณ์น้ํา และพายุ “เซินติญ”ที่กรมอุตุนิยมวิทยาคาดการณ์ว่าในช่วงวันที่ 18 – 21 กรกฎาคมจะส่งผลกระทบกับประเทศไทยบริเวณภาคเหนือ และภาคตะวันออกเฉียงเหนือ ที่จะมีฝนตกหนักถึงหนักมากบางพื้นที่ ประธานฯ จึงได้กําชับให้ทุกหน่วยงานเร่งติดตามสถานการณ์และแนวโน้มดังกล่าวอย่างใกล้ชิดเพื่อประเมินแผนการป้องกันเหตุ ตลอดจนการให้ความช่วยเหลือและแจ้งเตือนประชาชนในพื้นที่ได้ทันต่อสถานการณ์ตามแผนรับมือน้ําหลากปี 2561 ที่ได้มีการบูรณาการทุกหน่วยงานที่เกี่ยวข้องจัดทําแผนไว้ล่วงหน้าแล้ว
-----------------------------------
กลุ่มประชาสัมพันธ์และเผยแพร่ สํานักโฆษก